Antallet af udbudte lejeboliger stiger i disse dage markant.

Boligportal, der er en af Danmarks største spillere på boligmarkedet, har oplevet en vækst på over 35 procent, siden statsminister Mette Frederiksen (S) gik på tv den 11. marts og lukkede landet ned.

Og det er helt usædvanligt, siger administrerende direktør, Anders Hyldborg.

- Jeg er helt sikker på, at det, vi gør lige nu, er, at vi tager boliger fra konkurrenter.

Coronaepidemien har medført, at turismen er død. Lufthavne er lukket, grænserne er lukket, og dermed er storbyturismen og eksistensgrundlaget for Airbnb langt hen af vejen fjernet. Curt Liljegren, direktør i Boligøkonomisk Videnscenter

Og her mener han eksempelvis Airbnb, som ellers normalt ikke er en direkte konkurrent til Boligportal.

- De har jo korttidsleje, og vi har langtidsleje. Men man kunne jo godt have den tanke, at folk i de her krisetider måske vil trække til et lidt mere sikkert sted og en fast indkomst hver måned. Og så er det jo et faktum, at turister ikke kommer til at leje de her boliger, som situationen er lige nu, siger han.

Aflysninger på stribe

Det er i høj grad et-værelses lejligheder, der er kommet flere af.

Et eksempel, der netop er lagt online, er en pæn etværelses lejlighed i København S.

Møbleret, med indflytning ‘snarest’ og rabat på både depositum og den første måneds leje.

- Lige nu er der folk, der har kæmpe udfordringer, og det her ligner noget, der kunne være til turister eller lignende, siger Anders Hyldborg.

Og det er det. Lejligheden er ejet af Sommersted-CPH, der har over 140 lejligheder, som de normalt udlejer et par måneder ad gangen til personer, som skal bruge dem i forbindelse med arbejde. De lejer dem blandt andet ud via Airbnb.

Og udfordringerne er til at tage og føle på, ifølge direktør i Sommersted-CPH Ole Graubæk.

- Vi har haft måske 25 procent aflysninger inklusive denne besked her til morgen: ’fraflytter 10 lejligheder uden varsel grundet coronavirus ….’ og en stor nedgang i efterspørgsel, skriver han i en mail til DR Nyheder.

Derfor bliver nogle af lejlighederne nu lagt på Boligportal med rabatter i håbet om, at det vil få virksomheden gennem krisen.

Airbnb var nødvendig for Mads